REFERAT

Det ble avholdt styremøte i Momarken-selskapene 04-05 på selskapets kontor. Samtlige styremedlemmer med unntak av Jørn Stamm var tilstede. I hans forfall møtte Hanne Lene Sæbø. Fra administrasjonen møtte daglig leder Knut Ekhaugen. Sports/markedssjef Kjeld Henning Sandem deltok på behandlingen av saken om sports/markeds/sponsoraktiviteter.

Momarken Toto AS

Styrearbeid i Momarken-selskapene.

Nye styremedlemmer ble ønsket spesielt velkommen til første styremøte. I den anledning gjennomgikk først styreleder rutiner for styrearbeid i Momarken-selskapene. Deretter var det en gjennomgang ved daglig leder av sentrale §’er i aksjeloven om rolle- og ansvarsfordeling mellom generalforsamling, styre og daglig leder. Styremedlemmer må avgi eventuelle innsigelser/kommentarer til styremøtereferatene innen 2 dager etter utsendelse. Dette av hensyn til den redigerte versjonen som legges ut på Momarkens hjemmeside.

 Administrasjonens orientering.

Det ble orientert om følgende saker:

* Omsetningsutvikling
* Omsetningshevende tiltak i form av nye kommisjonærer
* Det ble det utvekslet synspunkter på utfordringer som ligger i den samtidige formen vi avholder GF i de to selskapene.
* Det er innkjøpt 4 tandemsulkyer til bruk for sponsorer, firmatreff og lignende
* Søknad til Skatt Øst om skattefritak ifm vedtektsendringene
* Prosjekt ”Krafttak fra egne krefter i uke 25” hvor målet er å doble Lyntoto-omsetningen i samarbeid mellom travlagene, DS’ene og NR
* Status ansettelsesprosess teknisk sjef
* Evaluering Felles Norsk-Svensk V75
* Orienteringen med avgitte kommentarer ble tatt til etterretning.

 Regnskapsrapport pr mars.

Utsendt rapport med kommentarer ble gjennomgått av daglig leder. I den nye inntektsfordelingsmodellen er det mye mindre samvariasjon mellom månedlig omsetning og provisjonsinntekter, slik at rapporten pr mars viser ca 200’ for høy provisjonsinntekt basert på følgende: Dersom årsomsetningen havner 5 % under fjoråret, vil vi havne 750’ under budsjetterte provisjonsinntekter. Det vil medføre tilsvarende årsunderskudd forutsatt øvrige inntekts- og kostnadsposter blir som budsjettert. Vi vil da søke uttak av premiefondet for å gå i null.

Rapporten med kommentarer ble tatt til etterretning.

Sports/markeds/sponsoraktiviteter.

Kjeld Henning Sandem gjennomgikk sports/markeds/sponsoraktiviteter, herunder planlagte aktivitetsdager. Det framkom et ønske om hjelpemidler for travlagene når de selger sponsordager i form av brosjyremateriell el.l.

Gjennomgangen med avgitte kommentarer ble tatt til etterretning.

 Andre referatsaker.

Øystein Østre og Øyvind Ørmen refererte fra DNT’s Generalforsamling.

Eventuelt.

Uheldig at det røykes i stallmiljøer – særlig blant ungdom. Det er også uheldig for hestenes helse – på samme måte som for mennesker. Enighet om at vi lager en plakat som settes opp på travbanen som et forebyggende tiltak.